**PREČIŠĆEN TEKST, izm. i dopune do juna2019.**

**P R A V I L N I K**

**o postupku, uslovima vrednovanja i načinu nagrađivanja zaposlenih za poseban doprinos razvoju i međunarodnom pozicioniranju Univerziteta Crne Gore**

**Osnovne odredbe**

**Član 1**

Ovim pravilnikom bliže se uređuju postupak, uslovi vrednovanja i način nagrađivanja zaposlenih za poseban doprinos razvoju, a posebno međunarodnom pozicioniranju Univerziteta Crne Gore (u daljem takstu: Univerzitet) putem publikovanja rezultata naučnoistraživačkog rada u vodećim referentnim kategorijama, ostvarivanja akademske mobilnosti na visokorangiranim univerzitetima ili na drugi ekvivalentan način.

Ovaj pravilnik primjenjuje se i na akademsko osoblje sa akademskim zvanjem u dopunskom radu na Univerzitetu, koji se obavlja po osnovu izbora za kliničke predmete ili po osnovu mirovanja radnog odnosa na Univerzitetu zbog imenovanja ili izbora na javnu funkciju, u skladu sa zakonom.

**Radovi u naučnim časopisima i citatnim bazama**

**Član 2**

Nagrađuje se publikovanje radova u časopisima koji se nalaze u međunarodnim citatnim bazama: SCI (Science Citation Index), SCIE (Science Citation Index Expanded), SSCI (Social Sciences Citation Index), A&HCI (Arts & Humanities Citation Index) jednokratnom nagradom u vrijednosti sedam obračunskih vrijednosti koeficijenta po radu u časopisu sa nenultim impakt faktorom, odnosno četiri obračunske vrijednosti koeficijenta po radu u časopisu sa nultim impakt faktorom, podijeljeno sa brojem autora. Prvom autoru pripada i jedna obračunska vrijednost koeficijenta po radu. Nakon isplate autora - zaposlenih na Univerzitetu preostala sredstva uključuju se u razvojni fond organizacione jedinice

Za akademsko osoblje u dopunskom radu na Univerzitetu u smislu stava 2 člana 1 ovog pravilnika, jednokratna nagrada iz stava 1 ovog člana iznosi 50% vrijednosti nagrade zaposlenih na Univerzitetu.

Odluku o isplati donosi dekan, na zahtjev zaposlenog i uz pribavljene dokaze o publikovanju, statusu časopisa, impact faktoru, prvenstvu u autorstvu.

Naučno-istraživački rad treba da sadrži apstrakt, uvod, obrazloženu metodologiju, sekciju sa rezultatima, zaključak i literature.

Datum publikovanja rada iz stava 1 ovog člana ne smije biti stariji od 12 mjeseci od datuma odluke o isplati.

Nagrada se isplaćuje kao dodatak na zaradu, odnosno uz naknadu po osnovu ugovora o dopunskom radu na Univerzitetu.

**Naučne monografije objavljene od strane renomiranih međunarodnih izdavača.**

**Član 3**

Nagrađuje se publikovanje naučnih monografija i poglavlja u naučnim monografijama izdatih od strane renomiranih međunarodnih izdavača datih u prilogu A ovog pravilnika, i to na način da se publikovanje poglavlja u naučnim monografijama nagrađuje jednokratnom nagradom u vrijednosti sedam obračunskih vrijednosti koficijenta, podijeljeno sa ukupnim brojem autora poglavlja u monografiji, odnosno da se kompletna naučna monografija nagrađuje jednokratnom nagradom u vrijednosti četrnaest obračunskih vrijednosti koficijenta, podijeljeno sa ukupnim brojem autora monografije.

Za akademsko osoblje sa akademskim zvanjem iz kliničkih predmeta jednokratna nagrada iz stava 1 ovog člana iznosi 50% vrijednosti nagrade zaposlenih na Univerzitetu.

Naučna monografija iz stava 1 ovog člana je publikacija u kojoj se istraživački utemeljeno, originalno, sistematično i obuhvatno tretira neki problem, pitanje ili predmet, ličnost ili događaj, u jednoj svesci, odnosno u određenom broju svesaka koje se objavljuju istovremeno ili u unaprijed određenom vremenskom razdoblju.

Naučna monografija iz stava 1 ovog člana je djelo u kome se po prvi put saopštavaju rezultati sopstvenih istraživanja, odnosno, činjenice i saznanja koja do tada nijesu bila poznata naučnoj javnosti.

Naučna monografija obavezno sadrži naučnu aparaturu kojom autor dokazuje da je samostalno sproveo istraživački postupak, te da se materijal koji saopštava po prvi put koristi u naučnom radu.

Odluku o isplati donosi dekan, na zahtjev zaposlenog i uz pribavljene dokaze o publikovanju, statusu publikacije i izdavača i autorstvu.

Datum publikovanja monografije ili poglavlja iz monografije iz stava 1 ovog člana ne smije biti stariji od 12 mjeseci od datuma odluke o isplati.

Nagrada se isplaćuje kao dodatak na zaradu, odnosno uz naknadu po osnovu ugovora o dopunskom radu na Univerzitetu.

**Akademska mobilnost na visokorangiranim univerzitetima**

**Član 4**

Nagrađuje se akademska mobilnost za obavljena redovna predavanja u svojstvu gostujućeg predavača ili istraživački rad, u trajanju od najmanje jednog semestra na univerzitetima sa

Šangajske liste (Academic Ranking of World Universities), jednokratnom nagradom u vrijednosti deset obračunskih vrijednosti koeficijenta.

Odluku o isplati donosi dekan, na zahtjev zaposlenog i uz pribavljene dokaze o angažovanju, datumima i broju predavanja.

Nagrada se isplaćuje kao dodatak na zaradu.

**Citiranost radova i istraživača**

**Član 5**

Nagrađuje se ukupna citiranost radova po Scopusu za pojedinačne autore na sljedeći način:

- za više od 40 citata na nivou jedne godine, jednokratnom nagradom u vrijednosti od četrnaest obračunskih vrijednosti koeficijenta po autoru.

- za više od 20 citata (do 40 citata) na nivou jedne godine, jednokratnom nagradom u vrijednosti od sedam obračunskih vrijednosti koeficijenta po autoru.

Ukupan broj citata autora na nivou godine se dokazuje na osnovu podataka iz citatne baze Scopus (pregled po godinama). Nagrađivanje se odnosi pojedinačno na svaku godinu za koju je zadovoljen navedeni uslov za ukupan broj citata, počevši od 2018. godine.

Uz prijavu autor dostavlja dokaz o broju citata i dokaz o otvorenom ResearchGate profile.

Odluku o isplati donosi Naučni odbor, na zahtjev zaposlenog i uz pribavljene dokaze o broju citata i Research Gate profile.

Nagrada se isplaćuje kao dodatak na zaradu.

**Ostale aktivnosti**

**Član 6**

Rektor može dodijeliti godišnje do tri jednokratne nagrade u vrijednosti dvadeset obračunskih vrijednosti koficijenta za ostale ekivalentne aktivnosti za poseban doprinos razvoju, a posebno međunarodnom pozicioniranju Univerziteta.

Rektor može dodijeliti godišnje nagrade po jednom zaposlenom na svakoj organizacionoj jedinici, na predlog vijeća organizacione jedinice, uz obrazloženje za posebne doprinose razvoju naučno-istraživačkog ili umjetničko-istraživačkog rada i međunarodnom pozicioniranju Univerziteta, u vrijednosti od deset obračunskih vrijednosti koeficijenta.

Odluku iz stava 1 ovog člana rektor donosi po sopstvenoj inicijativi ili na predlog dekana ili drugog zaposlenog, uz obrazloženje.

Nagrada se isplaćuje kao dodatak na zaradu.

**Stupanje na snagu**

**Član 7**

Ovaj pravilnik stupa na snagu narednog dana od dana objavljivanja u Biltenu Univerziteta Crne Gore.

Sastavni dio ovog pravilnika čini Prilog A - Spisak renomiranih međunarodnih izdavača.

**Broj: 02-\_\_\_\_\_**

**Podgorica,\_\_\_\_ jun 2019. godine**

**UPRAVNI ODBOR UNIVERZITETA CRNE GORE**

**Predsjednik,**

**Prof. dr Duško Bjelica**